## Sanitat activa un reforç de 273 contractacions davant el pic de la corba epidemiològica de les infeccions respiratòries

*** L’objectiu d’este reforç és previndre possibles sobrecàrregues de les àrees que es puguen vore més afectades per la incidència, com són urgències, observació i hospitalització
* Esta mesura es troba recollida en el Pla de contingència establit per la Conselleria de Sanitat davant increments en la incidència d’infeccions respiratòries agudes**

La Conselleria de Sanitat ha activat un reforç de 273 contractacions en el Sistema Valencià de Salut, que permetrà als departaments de salut disposar de més professionals en funció de la incidència de les infeccions respiratòries i la situació en cada un d’ells.

La Comunitat Valenciana es troba actualment en situació de nivell baix d’epidèmia. La setmana passada es va arribar als 923,3 casos per 100.000 habitants, la qual cosa suposa un repunt respecte a la setmana prèvia quan la taxa se situava en 787,8.

L’objectiu d’este reforç, el pressupost del qual és superior a 1,5 milions d’euros, és previndre possibles sobrecàrregues de les àrees que es puguen vore més afectades per la incidència, fonamentalment de la grip, com són els servicis d’urgències, les àrees d’observació i les unitats d’hospitalització.

Esta mesura es troba recollida en el Pla de contingència davant augments en la incidència d’infeccions respiratòries agudes. En este pla es definixen una sèrie d’estratègies per a garantir la continuïtat de l’atenció sanitària durant les epidèmies estacionals de virus respiratoris, que inclouen les recomanacions de Salut Pública, així com les mesures organitzatives i operatives en l’àmbit d’Atenció Primària i Hospitalària.

L’objectiu principal d’este pla és definir recomanacions i actuacions associades a escenaris de risc establits en funció de les dades de transmissibilitat i de les característiques i capacitats operatives dels centres sanitaris del Sistema Valencià de Salut.

En este sentit, la Conselleria de Sanitat va remetre als departaments de salut una instrucció de la Direcció General de Salut Pública que establix la recomanació de l’ús de mascaretes en les instal·lacions sanitàries en determinats casos i com a mesura preventiva davant el possible repunt d’infecció per virus respiratoris.

**Vacunació per a la prevenció**

En el Pla de contingència també s’establix que la vacunació davant la grip o altres infeccions respiratòries continua sent una pedra angular per a la prevenció. En este sentit, la Conselleria de Sanitat recorda que els centres de salut vacunen contra la grip i COVID- 19 des del passat 3 de novembre el conjunt de la població, després d’haver iniciat la vacunació entre els grups de més risc, durant el primer mes de campanya.

Així mateix, cal recordar que la Conselleria ha reforçat els circuits de vacunació en tots els departaments de salut i ha facilitat la cita per via digital, mitjançant l’ampliació d’horaris en Atenció Primària.

A més, s’ha activat un sistema d’enviament de missatges SMS per a recordar als grups prioritaris la seua disponibilitat de cita, i s’ha potenciat la vacunació en entorns específics com residències, col·legis, centres d’educació especial i centres de dia.

Fecha: 04/12/2025